
Valmieras NOVADA pašvaldībaS IEPIRKUMA KOMISIJA
Nodokļu maksātāja reģistrācijas kods 90000043403, Lāčplēša iela 2, Valmiera, Valmieras novads, LV-4201

Tālrunis 64210686, e-pasts: iepirkumi@valmierasnovads.lv, www.valmierasnovads.lv

	Konkursa/Iepirkuma dalībnieki



Datums skatāms laika zīmogā. Nr.3.1.1/26/237
Skaidrojums pretendentiem par atklātu konkursu VNP 2026/084AK


Valmieras novada pašvaldības Iepirkuma komisija (turpmāk – Komisija) 20.07.2026. Elektronisko iepirkumu sistēmas e-konkursu apakšsistēmā ir saņēmusi ieinteresētā piegādātāja jautājumus par atklātu konkursu VNP 2026/084AK “Ielu apgaismojuma tīklu Valmierā un Valmiermuižā uzturēšana” (turpmāk – Konkurss).


Komisija sniedz atbildes uz saņemtajiem jautājumiem:


1. jautājums:

Līguma izpildes sākums un infrastruktūras pārņemšana
Atsauce: Nolikuma 2. sadaļa; 1. pielikuma prasības par tehniskās dokumentācijas nodošanu; 2. pielikuma sadaļas “Līguma priekšmets” un “Garantijas un apdrošināšana”.
Nolikumā noteikts, ka pakalpojuma izpildes termiņš ir 24 mēneši no darbu uzsākšanas dienas, savukārt Līguma projektā paredzēts, ka darbu izpildes termiņš ir 24 mēneši no Līguma spēkā stāšanās dienas. Vienlaikus Tehniskajā specifikācijā paredzēta tehniskās dokumentācijas, tostarp dokumentācijas par piekļuves sistēmām, nodošana pēc līguma noslēgšanas, bet darbu uzsākšanai nepieciešama spēkā esoša civiltiesiskās atbildības apdrošināšana.

Lūdzam precizēt:
1) kuru datumu uzskata par darbu uzsākšanas dienu;

2) vai darbus paredzēts uzsākt tikai pēc infrastruktūras, tehniskās dokumentācijas, piekļuves tiesību un citas līguma izpildei nepieciešamās informācijas nodošanas;
3) vai infrastruktūras un dokumentācijas nodošana tiks noformēta ar abu Pušu parakstītu nodošanas–pieņemšanas aktu;
4) kā tiks fiksēts infrastruktūras tehniskais stāvoklis, esošie bojājumi un nepilnības pakalpojuma sniegšanas uzsākšanas brīdī.

Atbilde:

Paskaidrojam, ka par darbu uzsākšanas dienu uzskata līguma spēkā stāšanās dienu. Saskaņā ar tehnisko specifikāciju pasūtītājs nodos pakalpojuma sniedzējam, ar kuru tiks slēgts līgums par ielu apgaismojuma tīklu apkalpošanu Valmieras pilsētā, tehnisko dokumentāciju par ielu apgaismojuma tīkliem un piekļuves sistēmām.  

Tehniskās dokumentācijas nodošana tiks noformēta ar abu pušu parakstītu nodošanas - pieņemšanas aktu.

Informāciju par infrastruktūras tehnisko stāvokli, esošajiem bojājumiem un nepilnībām Pakalpojuma sniedzējs fiksē, veicot ielu apgaismojuma infrastruktūras apskati pakalpojuma uzsākšanas brīdī.

2. jautājums:

Tehniskās dokumentācijas, digitālo shēmu un datu nodošana
Atsauce: 1. pielikuma abu iepirkuma daļu Darba uzdevuma 1. daļas sadaļa “Tehniskā dokumentācija”.
Tehniskajā specifikācijā noteikts, ka izraudzītajam Pretendentam tiks nodota tehniskā dokumentācija par ielu apgaismojuma tīkliem, savukārt 1. iepirkuma daļā – arī dokumentācija par piekļuves sistēmām. Vienlaikus pakalpojuma sniedzējam paredzēts uzturēt principiālās un ģeogrāfiskās shēmas, kā arī ielu apgaismojuma ekspluatācijas žurnālu.

Lūdzam precizēt:
1) kāds būs pakalpojuma sniedzējam nododamās tehniskās dokumentācijas pilnais sastāvs;

2) vai tiks nodots esošais ielu apgaismojuma ekspluatācijas žurnāls;

3) vai Pasūtītāja rīcībā esošās principiālās un ģeogrāfiskās shēmas ir aktuālas un atbilst faktiskajam tīkla stāvoklim;

4) kādā formātā tiks nodotas shēmas un citi tīkla dati (papīra formā, PDF, DWG/DXF, GIS vai citā rediģējamā datu formātā);

5) vai Pasūtītāja rīcībā ir strukturēti GIS dati un, ja ir, kāda koordinātu sistēma tiek izmantota un kādi datu slāņi un atribūti tajos ir ietverti;

6) vai tiks nodota informācija par balstiem, gaismekļiem, kabeļiem, sadalnēm, barošanas punktiem, elektroenerģijas skaitītājiem, vadības iekārtām un to savstarpējām saitēm;

7) kādā termiņā pēc līguma noslēgšanas tehniskā dokumentācija un dati tiks nodoti pakalpojuma sniedzējam;
8) kā tiks konstatētas un novērstas nodotās dokumentācijas nepilnības vai neatbilstības faktiskajam tīkla stāvoklim.

Atbilde:

Paskaidrojam, ka Pakalpojuma sniedzējam tiks:

· Nodots Ielu apgaismojuma ekspluatācijas žurnāls (PDF formātā);

· Nodota Pilsētas ielu apgaismojuma tīkla principiālā shēma (DWG formātā);

· nodrošināta piekļuve Valmieras ĢIS sistēmai, kurā ir pieejama pilsētas ielu apgaismojuma tīkla ģeogrāfiskā shēma - aktuālā topogrāfija.

Shēmās ir pieejama informācija par balstiem, gaismekļiem, kabeļiem, sadalnēm, barošanas punktiem, elektroenerģijas skaitītājiem, vadības iekārtām un to savstarpējām saitēm.

Pasūtītāja rīcībā esošās principiālās un ģeogrāfiskās shēmas ir aktuālas un atbilst faktiskajam tīkla stāvoklim. 
Tehniskā dokumentācija pakalpojuma sniedzējam tiks nodota pēc līguma noslēgšanas  un pieprasījuma saņemšanas.
Gadījumā, ja Pakalpojuma sniedzējs konstatē nodotās dokumentācijas nepilnības vai neatbilstības faktiskajam tīkla stāvoklim, tad Pakalpojuma sniedzējs tās novērš.
3. jautājums:

Ielu apgaismojuma vadības sistēmas uzturēšanas apjoms
Atsauce: 1. pielikuma 1. iepirkuma daļas Darba uzdevuma 1. daļas tīkla raksturojuma 13. pozīcija un prasība nodrošināt ielu apgaismojuma vadības sistēmas uzturēšanu; Nolikuma 5.1.4.3. apakšpunkts.
Tehniskajā specifikācijā norādīts, ka Valmieras ielu apgaismojuma vadības sistēma ir “Citylight”, vienlaikus detalizēti nosakot nodrošināmo sistēmas funkcionalitāti. Tomēr dokumentācijā nav viennozīmīgi noteikts vadības sistēmas uzturēšanas apjoms, Pušu atbildības sadalījums un ar sistēmas darbību saistīto izmaksu segšanas kārtība.
Lūdzam precizēt:
1) cik segmentu kontrolieru, lampu kontrolieru, sakaru iekārtu un citu vadības sistēmas elementu pašlaik ir uzstādīti;

2) vai izraudzītajam Pretendentam tiks nodotas administratora un lietotāju piekļuves tiesības vadības sistēmai;

3) kura Puse sedz izmaksas par serveriem vai mākoņpakalpojumiem, programmatūras licencēm, GSM/SIM kartēm, datu pārraidi, ražotāja tehnisko atbalstu, programmatūras atjauninājumiem un kiberdrošību;

4) vai vadības sistēmas uzturēšana ietver arī bojātu kontrolieru, sakaru iekārtu un citu aparatūras elementu diagnostiku, remontu un nomaiņu;

5) kuras no minētajām izmaksām Pretendentam jāiekļauj Darba uzdevuma 1. daļas cenā un kuras Pasūtītājs apmaksās atsevišķi.

Atbilde:
Paskaidrojam, ka Valmieras ielu apgaismojuma sistēmā ir uzstādītas 51 gab. apgaismojuma vadības kontrolieru un 1712 gab. lampu kontrolieru. Valmieras ielu apgaismojuma sistēmas serveri uztur SIA Lucidus, reģ.Nr.40003894734. Pretendentam jāslēdz līgums ar sistēmas servera uzturētāju, lai nodrošinātu piekļuvi vadības sistēmai. Pretendentam piedāvājumā jāparedz vadības sistēmas abonēšanas izmaksas. 

Izmaksas par serveriem vai mākoņpakalpojumiem, programmatūras licencēm, GSM/SIM kartēm, datu pārraidi, ražotāja tehnisko atbalstu, programmatūras atjauninājumiem un kiberdrošību sedz pakalpojuma sniedzējs. Vadības sistēmas uzturēšana ietver arī sakaru iekārtu un citu aparatūras elementu diagnostiku, remontu un nomaiņu, savukārt bojātu kontrolieru remonta/maiņas izmaksas jāietver Darba uzdevuma 2.daļas pozīcijā “Uzskaites un palaišanas punktu remonti, nomainot palaišanas iekārtas”.
4. jautājums:

Bojājumu pieteikumu pieņemšana un sadarbība ar OIC
Atsauce: 1. pielikuma abu iepirkuma daļu Darba uzdevuma 1. daļas prasības par bojājumu pieteikumu pieņemšanu un reģistrēšanu; 5. pielikuma prasība aprakstīt bojājumu pieteikumu pieņemšanu no Pasūtītāja un iedzīvotājiem.
Dokumentācijā noteikts, ka Pretendentam jānodrošina bojājumu pieteikumu pieņemšana no Pasūtītāja un iedzīvotājiem, kā arī informācijas apmaiņa ar Valmieras novada pašvaldības policijas Operatīvās informācijas centru (OIC). Vienlaikus dokumentācijā nav detalizēti noteikta pieteikumu pieņemšanas, reģistrēšanas un informācijas aprites kārtība.

Lūdzam precizēt:
1) vai bojājumu pieteikumu pieņemšana jānodrošina 24 stundas diennaktī, septiņas dienas nedēļā;

2) kādi pieteikumu pieņemšanas kanāli Pretendentam obligāti jānodrošina (tālrunis, e-pasts, tīmekļa forma vai citi saziņas kanāli);

3) vai Pretendentam jānodrošina atsevišķs publiski pieejams tālruņa numurs bojājumu pieteikumu saņemšanai;

4) kādā veidā OIC nodos pieteikumus pakalpojuma sniedzējam;

5) kura sistēma vai reģistrs tiks uzskatīts par oficiālo pieteikuma saņemšanas un reakcijas laika uzskaites avotu;

6) kādā termiņā un kādā veidā pakalpojuma sniedzējam jāsniedz Pasūtītājam vai OIC informācija par pieteikuma statusu un izpildes rezultātu;

7) kāda ir izbraukumu uzskaites un apmaksas kārtība gadījumos, kad pēc izbraukuma tiek konstatēts, ka bojājums neapstiprinās, neattiecas uz iepirkuma priekšmetu vai attiecas uz citas personas īpašumā vai valdījumā esošu infrastruktūru.

Atbilde:

Paskaidrojam, ka bojājumu pieteikumu pieņemšana jānodrošina 24 stundas diennaktī un 7 dienas nedēļā.
Pakalpojuma sniedzējam ir jānodrošina tādi komunikācijas kanāli, kā tālrunis vai e-pasts saziņai ar Valmieras novada pašvaldības policijas Operatīvās informācijas centru (OIC) saņemto ielu apgaismojuma bojājumu pieteikumu tālākai apritei. Atsevišķs publiski pieejams tālruņa numurs bojājumu pieteikumu saņemšanai nav jānodrošina. Valmieras novada pašvaldības policijas Operatīvās informācijas centrs (OIC), saņemot bojājumu pieteikumus uz tālruni 8484, attiecīgi nodrošinās tālāku informācijas apriti ar pakalpojuma sniedzēju.
Saņemtos bojājumu pieteikumus Valmieras novada pašvaldības policijas Operatīvās informācijas centrs (OIC) pakalpojuma sniedzējam nodos, zvanot pa tālruni vai rakstot uz e-pastu, kas tiks uzskatīts par oficiālo pieteikuma saņemšanas avotu un no to saņemšanas brīža tiks veikta reakcijas laika uzskaite.
Pakalpojuma sniedzējam darbi jāveic tehniskajā specifikācijā noteiktajos termiņos. Gadījumos, kad pēc izbraukuma tiek konstatēts, ka bojājums neapstiprinās, neattiecas uz iepirkuma priekšmetu vai attiecas uz citas personas īpašumā vai valdījumā esošu infrastruktūru, attiecīgi apmaksa netiek attiecināma.
5. jautājums:
Bojājumu klasifikācija un 15 minūšu prasības piemērošana
Atsauce: 1. pielikuma abu iepirkuma daļu Darba uzdevuma 1. daļas prasība par avārijas vietas sasniegšanu un avārijas likvidācijas sākšanu 15 minūšu laikā.
Dokumentācijā noteikta prasība sasniegt avārijas vietu un sākt avārijas likvidāciju 15 minūšu laikā, taču nav viennozīmīgi noteikta bojājumu klasifikācija, prasības piemērošanas kārtība un termiņu uzskaite.
Lūdzam precizēt:
1) kādas bojājumu un pieteikumu kategorijas paredzētas līguma izpildes ietvaros;

2) kādi reaģēšanas, bojājuma lokalizācijas, pagaidu drošības pasākumu veikšanas un pilnīgas bojājuma novēršanas termiņi piemērojami katrai bojājumu kategorijai;

3) pēc kādiem kritērijiem bojājums tiek klasificēts kā avārijas situācija, kurai piemērojama 15 minūšu prasība;

4) vai 15 minūšu prasība piemērojama nepārtraukti, tostarp brīvdienās un svētku dienās;

5) kurš brīdis tiek uzskatīts par pieteikuma saņemšanas brīdi, no kura uzsākama 15 minūšu termiņa uzskaite;

6) kādā veidā tiek fiksēta un pierādīta 15 minūšu prasības izpilde;

7) kādos gadījumos 15 minūšu termiņa uzskaite tiek apturēta vai termiņš tiek pagarināts, piemēram, neprecīzas adreses, nepieejama objekta, satiksmes ierobežojumu, trešo personu saskaņojumu, AS “Sadales tīkls” pārslēgumu vai citu no pakalpojuma sniedzēja neatkarīgu apstākļu dēļ.
Atbilde:

Paskaidrojam, ka bojājums tiek kvalificēts kā avārijas situācija, kurai piemērojama 15 minūšu prasība, ja tā dēļ var tikt apdraudēta cilvēku dzīvība vai veselība, vai arī var tikt nodarīts kaitējums kādam Valmieras pilsētas un Valmiermuižas ciema teritorijā esošam īpašumam. Darbi, kas nav kvalificējami kā avārijas situācijas novēršanas darbi, izpildāmi Darba uzdevuma 2.daļā noteiktajos termiņos. Prasība par avārijas likvidāciju uzsākšanu 15 minūšu laikā piemērojama nepārtraukti, tostarp brīvdienās un svētku dienās. Par pieteikuma saņemšanas brīdi, no kura uzsākama 15 minūšu termiņa uzskaite, tiek uzskatīts brīdis, ka no Valmieras novada pašvaldības policijas Operatīvās informācijas centra (OIC) saņemts zvans vai e-pasts. Pakalpojuma sniedzējs netiks vainots Darbu izpildes 15 minūšu termiņa kavējuma gadījumā, ja  tas ir  noticis no Pakalpojuma sniedzēja neatkarīgu apstākļu dēļ (piem., neprecīzas adreses, nepieejama objekta, satiksmes ierobežojumu, trešo personu saskaņojumu, AS “Sadales tīkls” pārslēgumu).
6. jautājums:

Vēsturiskā bojājumu un izsaukumu statistika
Atsauce: 1. pielikuma abu iepirkuma daļu Darba uzdevuma 1. daļas prasības par bojājumu pieteikumu apstrādi un avāriju novēršanu; Darba uzdevuma 2. daļā norādītie orientējošie darbu apjomi.
Darba uzdevumā noteiktas prasības par bojājumu pieteikumu apstrādi, avāriju novēršanu un orientējošajiem darbu apjomiem, taču dokumentācijā nav sniegta informācija par vēsturisko bojājumu un izsaukumu statistiku.
Lūdzam precizēt:
ciktāl šāda informācija ir Pasūtītāja rīcībā, sniegt par pēdējiem 24 mēnešiem atsevišķi par Valmieru un Valmiermuižu informāciju par:

1) kopējo saņemto bojājumu pieteikumu skaitu un bojājumu sadalījumu pa galvenajiem bojājumu veidiem un avārijas situāciju skaitu;

2) gadījumu skaitu, kuros bija piemērojama 15 minūšu ierašanās prasība;

3) ceļu satiksmes negadījumu, vandālisma un citu trešo personu izraisīto bojājumu skaitu;

4) vidējo avāriju lokalizācijas un bojājumu pilnīgas novēršanas laiku.
Atbilde:

Paskaidrojam, ka informācija par ielu apgaismojuma infrastruktūras bojājumiem un izsaukumiem pēdējo 24 mēnešu laikā ir pieejama apgaismojuma ekspluatācijas žurnālā. 

7. jautājums:

Periodisko apgaitu organizēšana
Atsauce: 1. pielikuma abu iepirkuma daļu Darba uzdevuma 1. daļas sadaļa “Āra apgaismojuma tehniskās ekspluatācijas pamatnoteikumi”.
Dokumentācijā noteikts, ka ielu apgaismojuma tīkla periodiskās apgaitas veicamas kopā ar Pasūtītāja pārstāvi, taču nav noteikta to organizēšanas kārtība un Pušu rīcība gadījumos, kad Pasūtītāja pārstāvis nevar piedalīties.

Lūdzam precizēt:
1) kādā kārtībā un kādā termiņā tiek saskaņots periodiskās apsekošanas grafiks;

2) vai Pasūtītājs nodrošinās sava pārstāvja dalību visās plānotajās apgaitās;

3) kāda ir rīcība gadījumā, ja Pasūtītāja pārstāvis iepriekš saskaņotajā laikā nevar piedalīties apgaitā;

4) vai Pasūtītāja pārstāvja nepieejamības dēļ pārcelta vai atkārtoti veikta apgaita tiks uzskatīta par papildu darbu un kādā kārtībā tā tiks apmaksāta;

5) vai pakalpojuma sniedzējs drīkst veikt apgaitu patstāvīgi, sagatavojot apsekošanas aktu un nepieciešamo fotofiksāciju vai citus darbu izpildi apliecinošus materiālus.
Atbilde:

Paskaidrojam, ka periodiskās apsekošanas grafiks tiek saskaņots, pusēm vienojoties. Pasūtītājs no savas puses nodrošinās atbildīgo personu dalībai plānotajās apgaitās. Gadījumā, ja pasūtītāja atbildīgā persona iepriekš saskaņotajā laikā nevar piedalīties apgaitā, attiecīgi šo pienākumu veikšanai tiks deleģēta cita persona. Pakalpojuma sniedzējs, iepriekš vienojoties ar pasūtītāju, drīkst veikt apgaitu patstāvīgi, sagatavojot apsekošanas aktu un nepieciešamo foto fiksāciju vai citus darbu izpildi apliecinošus materiālus.
8. jautājums:
Telemehānikas, zemējuma ietaišu un citu periodisko pārbaužu apjoms
Atsauce: 1. pielikuma abu iepirkuma daļu Darba uzdevuma 1. daļas sadaļa “Ielu apgaismojuma tehniskajā apkalpošanā ietilpst”.
Tehniskajā specifikācijā paredzēta telemehānikas un distances vadības iekārtu revīziju veikšana atbilstoši ražotāja prasībām, zemējuma ietaišu pārbaudes reizi sešos gados, kā arī fāžu noslodzes un cilpas “fāze–0” mērījumi noteiktos gadījumos. Vienlaikus dokumentācijā nav norādīts šo darbu plānotais apjoms līguma darbības laikā.
Lūdzam precizēt:
1) telemehānikas un distances vadības iekārtu skaitu, veidus un ražotājus, kā arī piemērojamo revīziju periodiskumu atbilstoši ražotāja prasībām un pēdējo veikto telemehānikas revīziju un mērījumu datumus;

2) zemējuma ietaišu skaitu, kurām līguma 24 mēnešu periodā iestāsies kārtējās pārbaudes termiņš;

3) vai līguma darbības laikā plānotas būtiskas tīkla konfigurācijas izmaiņas vai jaunu objektu nodošana ekspluatācijā, kuru dēļ būs jāveic papildu mērījumi;

4) vai laboratorijas pakalpojumu, mēraparātu izmantošanas un sertificēšanas, kā arī pārbaužu protokolu sagatavošanas izmaksas jāiekļauj Darba uzdevuma 1. daļas mēneša cenā.
Atbilde:

Paskaidrojam, ka Valmieras ielu apgaismojuma sistēmā ir uzstādītas 51 gab. apgaismojuma vadības kontrolieru (C-BOX “Citylight”) un 1712 gab. lampu kontrolieru (C-NODE “Citylight”).

Vadības iekārtu revīziju periodiskums – reizi 12 mēnešu periodā. Zemējuma ietaišu skaitu, kurām līguma 24 mēnešu periodā iestāsies kārtējās pārbaudes termiņš ir 47 gab.

Līguma darbības laikā nav plānotas būtiskas tīkla konfigurācijas izmaiņas vai jaunu objektu nodošana ekspluatācijā, kuru dēļ būs jāveic papildu mērījumi. Laboratorijas pakalpojumu, mēraparātu izmantošanas un sertificēšanas, kā arī pārbaužu protokolu sagatavošanas izmaksas ir jāiekļauj darba uzdevuma 1. daļas (t.i., darba uzdevuma patstāvīgā daļa) mēneša cenā.

9. jautājums:

Elektroenerģijas skaitītāju rādījumu nolasīšana
Atsauce: 1. pielikuma abu iepirkuma daļu Darba uzdevuma 1. daļas prasība par enerģijas skaitītāju rādījumu nolasīšanu.
Dokumentācijā paredzēts, ka pakalpojuma sniedzējam jānodrošina elektroenerģijas skaitītāju rādījumu nolasīšana, taču nav noteikts šī pienākuma apjoms un izpildes kārtība.
Lūdzam precizēt:
1) elektroenerģijas skaitītāju skaitu katrā iepirkuma daļā, to atrašanās vietas un piekļuves nosacījumus;

2) elektroenerģijas skaitītāju rādījumu nolasīšanas periodiskumu, kā arī to, vai nolasīšana veicama attālināti vai klātienē;

3) kādi dati papildus aktīvās elektroenerģijas patēriņa rādījumam jāreģistrē un kādā formātā un termiņā rādījumi jāiesniedz Pasūtītājam;

4) kāda ir rīcība gadījumos, kad attālināta rādījumu nolasīšana nav iespējama vai konstatēti elektroenerģijas skaitītāja darbības traucējumi.
Atbilde:

Paskaidrojam, ka Valmieras ielu apgaismojuma sistēmā ir 51 elektroenerģijas skaitītāji. Atrašanās vietas un piekļuves nosacījumi ir iekšējās lietošanas informācija, kas nav izpaužama nesaistītajām personām. Pretendentam, ar kuru tiks noslēgts līgums, tiks nodots apgaismojuma ekspluatācijas žurnāls, kurā būs pieejama informācija.

Elektroenerģijas skaitītāju rādījumu nolasīšana  notiek automātiski, elektroenerģijas skaitītāju rādījumu nolasīšana klātienē var notikt tikai pēc pasūtītāja pieprasījuma pusēm saskaņotā formātā.  

10. jautājums:

Remontdarbu saskaņošanas un uzdošanas kārtība
Atsauce: 1. pielikuma abu iepirkuma daļu Darba uzdevuma 1. daļas prasība, ka ielu apgaismojuma tīkla un iekārtu remontdarbi veicami, tos saskaņojot ar Pasūtītāju; Darba uzdevuma 2. daļā noteiktie darbu izpildes termiņi.
Dokumentācijā paredzēts, ka remontdarbi veicami, tos saskaņojot ar Pasūtītāju, taču nav noteikta darbu uzdošanas, saskaņošanas un izpildes kārtība.

Lūdzam precizēt:
1) kuri remontdarbi veicami tikai pēc rakstiska Pasūtītāja darba uzdevuma un kāda informācija tajā tiks ietverta;

2) kuras Pasūtītāja pilnvarotās personas ir tiesīgas dot saistošu darba uzdevumu vai saskaņojumu;

3) kādā veidā veicama darbu saskaņošana (e-pastā, dokumentu vadības sistēmā vai citā saziņas veidā);

4) vai avārijas situācijās pakalpojuma sniedzējs ir tiesīgs nekavējoties veikt satiksmes drošības un elektrodrošības nodrošināšanai nepieciešamos pasākumus un bojājuma lokalizāciju, rakstisku saskaņojumu saņemot pēc darbu uzsākšanas;

5) vai Pasūtītāja vai trešo personu saskaņojuma gaidīšanas laiks tiek ieskaitīts darbu izpildes termiņā vai attiecīgā termiņa uzskaite šajā laikā tiek apturēta.
Atbilde:

Paskaidrojam, ka veicamo remontdarbu apjomu puses fiksē objekta apskates brīdī. Ja nepieciešams veikt ielu apgaismojuma sistēmas bojājumu novēršanu, darbu izpilde tiks saskaņota līguma summas ietvaros.  Līgumā tiks atrunāta atbildīgā persona, kura būs atbildīga par līguma izpildes jautājumiem, tostarp par veicamā darba apjoma saskaņošanu.   Veicamo darbu saskaņošana tiks organizēta sarakstes veidā e-pastā vai pusēm citā saskaņotā veidā.  Avārijas situācijās pakalpojuma sniedzējs ir tiesīgs nekavējoties veikt satiksmes drošības un elektrodrošības nodrošināšanai nepieciešamos pasākumus un bojājuma lokalizāciju, rakstisku saskaņojumu saņemot pēc darbu uzsākšanas. Darbu izpildes termiņš avārijas situācijas novēršanai nav noteikts. Darba uzdevuma mainīgajā daļā noteikto darbu izpilde ir jāuzsāk 5 dienu laikā no paziņojuma (Darba uzdevuma) saņemšanas dienas un darbi jāizpilda ne vēlāk kā 1 mēneša laikā no paziņojuma (Darba uzdevuma) saņemšanas dienas (trešo personu saskaņojuma gadījumā darbi jāizpilda ne vēlāk kā 1 mēneša laikā no paziņojuma (Darba uzdevuma) un trešo personu saskaņojuma saņemšanas dienas).
11. jautājums:

Darba uzdevuma 2. daļas orientējošie apjomi un norēķini
Atsauce: 1. pielikuma Darba uzdevuma 2. daļas piezīme par orientējošajiem apjomiem; 2. pielikuma sadaļa “Līguma summa un maksājumu kārtība”; 4. pielikums.
Dokumentācijā norādīts, ka Darba uzdevuma 2. daļā noteiktie darbu apjomi ir orientējoši un līguma izpildes laikā var netikt sasniegti, savukārt samaksa paredzēta par faktiski izpildīto darbu apjomu. Vienlaikus dokumentācijā nav viennozīmīgi noteikta orientējošo apjomu piemērošanas kārtība līguma izpildes laikā.
Lūdzam precizēt:
1) vai Darba uzdevuma 2. daļā norādītās vienību cenas paliek nemainīgas visā līguma darbības laikā;

2) vai Pasūtītājs ir tiesīgs mainīt faktisko darbu apjomu sadalījumu starp atsevišķām tāmes pozīcijām, nepārsniedzot kopējo līguma summu.
Atbilde:

Paskaidrojam, ka darba uzdevuma 2. daļā (t.i., darba uzdevuma mainīgā daļa) norādītās vienas vienības cenas paliek nemainīgas visu līguma darbības laiku. Puses var mainīt faktisko darbu apjomu sadalījumu starp atsevišķām tāmes pozīcijām, tikai pusēm rakstiski vienojoties. 
12. jautājums:

Vienību cenu sastāvs un seguma atjaunošana
Atsauce: Nolikuma 2.1.3., 2.1.4. un 2.2.3. apakšpunkts; 1. pielikuma Darba uzdevuma 2. daļas darbu pozīcijas.
Nolikumā noteikts, ka materiālus nodrošina darbu izpildītājs un piedāvājuma cenā jāiekļauj materiāli, darbaspēks, tehnika, inventārs, iekārtas un citi ar darbu izpildi saistītie izdevumi. Vienlaikus atsevišķu Darba uzdevuma 2. daļas pozīciju nosaukumos ir tieši norādīts “ieskaitot” vai “bez” konkrēta materiāla, kas var radīt atšķirīgu vienību cenu sastāva interpretāciju.
Lūdzam precizēt:
1) vai visu Darba uzdevuma 2. daļas pozīciju vienību cenās jāiekļauj visi attiecīgā darba pilnīgai izpildei nepieciešamie materiāli, darbaspēks, transports, tehnika, instrumenti un palīgmateriāli, izņemot gadījumus, kad pozīcijas nosaukumā tieši noteikts citādi;

2) vai pozīcija “SGS spuldzes nomaiņa, izmantojot hidropacēlāju (bez spuldzes)” ir izņēmums, kurā spuldzi nodrošina Pasūtītājs;

3) vai pozīcijas “Kabeļu tranšejas rakšana un aizbēršana (segumu atjaunojot iepriekšējā vai labākā stāvoklī)” vienību cenā jāparedz visu iespējamo segumu, tostarp asfalta, bruģa, grants seguma, zāliena un citu segumu, atjaunošanas izmaksas;

4) vai minētajā vienību cenā jāiekļauj arī satiksmes organizācijas shēmu izstrādes un saskaņošanas izmaksas, ceļa pārvaldītāja atļauju saņemšana, darbu zonas norobežošana, laboratoriskās pārbaudes, būvgružu izvešana un citas ar rakšanas darbu veikšanu saistītās izmaksas;

5) vai Pasūtītājs pirms konkrēta darba uzdošanas norādīs atjaunojamā seguma veidu, apjomu un piemērojamās kvalitātes prasības.
Atbilde:

Paskaidrojam, ka Konkursa nolikuma 1. pielikuma “Tehniskā specifikācija” darba uzdevuma 2. daļas (t.i., darba uzdevuma mainīgā daļa) abu iepirkuma daļu visās pozīciju vienību cenās jāiekļauj visi attiecīgā darba pilnīgai izpildei nepieciešamie materiāli, darbaspēks, transports, tehnika, instrumenti un palīgmateriāli, izņemot gadījumus, kad pozīcijas nosaukumā tiek noteikts citādi.
Konkursa nolikuma 1. pielikuma “Tehniskā specifikācija” 2. iepirkuma daļas “Ielu apgaismojuma tīklu Valmiermuižā uzturēšana” darba uzdevuma 2. daļas (t.i., darba uzdevuma mainīgā daļa) pozīcijā “SGS spuldzes nomaiņa, izmantojot hidropacēlāju (bez spuldzes)” norādītās noteikta skaita spuldzes nodrošinās pasūtītājs. Konkursa nolikuma 1. pielikuma “Tehniskā specifikācija” darba uzdevuma 2. daļas (t.i., darba uzdevuma mainīgā daļa) abu iepirkuma daļu pozīciju “Kabeļu tranšejas rakšana un aizbēršana (segumu atjaunojot iepriekšējā vai labākā stāvoklī)” vienību cenā jāparedz visu iespējamo segumu (tostarp asfalta, bruģa, grants seguma, zāliena un citu segumu) atjaunošanas izmaksas.
Saskaņā ar Konkursa nolikuma 2.2.3. apakšpunktu, pretendentam minētajā vienību cenā jāiekļauj arī citi izdevumi (tostarp arī satiksmes organizācijas shēmu izstrādes un saskaņošanas izmaksas, ceļa pārvaldītāja atļauju saņemšana, darbu zonas norobežošana, laboratoriskās pārbaudes, būvgružu izvešana un citas ar rakšanas darbu veikšanu saistītās izmaksas).
Ielu segumu rakšanas gadījumā pakalpojuma sniedzējam jāatjauno iepriekšējais segums.

13. jautājums:
Trešo personu un ārēju apstākļu izraisītie bojājumi
Atsauce: 2. pielikuma sadaļa “Uzņēmēja tiesības un pienākumi”, kurā noteikts pienākums lokalizēt apgaismošanas tīklu bojājumus, kas radušies dabas stihiju, ekspluatācijas vai trešo personu darbības rezultātā, un par tiem paziņot Pasūtītājam.
Dokumentācijā noteikts pakalpojuma sniedzēja pienākums lokalizēt bojājumus un informēt Pasūtītāju, taču nav detalizēti noteikta darbu uzdošanas, uzskaites un apmaksas kārtība gadījumos, kad bojājumi radušies no pakalpojuma sniedzēja neatkarīgu apstākļu dēļ.
Lūdzam precizēt:
darbu uzdošanas, uzskaites un apmaksas kārtību attiecībā uz bojājumiem, kas radušies:

1) ceļu satiksmes negadījumu, vandālisma vai zādzības rezultātā;

2) trešo personu veiktu rakšanas, būvniecības vai citu saimniecisko darbu rezultātā;

3) pārsprieguma, zibens vai elektroapgādes traucējumu rezultātā;

4) vētras, plūdu vai citu dabas apstākļu rezultātā.
Papildus lūdzam skaidrot:
1) vai sākotnējā bojājuma lokalizācija un teritorijas padarīšana droša ir Darba uzdevuma 1. daļā ietverts pakalpojuma sniedzēja pienākums;

2) vai bojājuma pilnīga novēršana tiek uzdota un apmaksāta atbilstoši Darba uzdevuma 2. daļas vienību cenām;

3) vai pakalpojuma sniedzējam jānodrošina fotofiksācija, akta sagatavošana, vainīgās personas datu fiksēšana un citas informācijas apkopošana Pasūtītāja zaudējumu piedziņas vajadzībām;

4) vai pakalpojuma sniedzējam ir pienākums veikt zaudējumu piedziņu no vainīgās personas vai tās apdrošinātāja.

Atbilde:

Paskaidrojam, ka attiecībā uz tādiem bojājumiem, kas radušies ceļu satiksmes negadījumu, vandālisma vai zādzības, trešo personu veiktu rakšanas, būvniecības vai citu saimniecisko darbu, pārsprieguma, zibens vai elektroapgādes traucējumu, vētras, plūdu vai citu dabas apstākļu rezultātā, tiek izrakstīts rēķins.
Atbildes uz papildus uzdotajiem jautājumiem:

Paskaidrojam, ka darba uzdevuma 1. daļā (t.i., darba uzdevuma patstāvīgā daļa) ir ietverts pakalpojuma sniedzēja pienākums lokalizēt sākotnējo bojājumu un padarīt teritoriju drošu. Bojājuma pilnīga novēršana tiek uzdota un apmaksāta atbilstoši darba uzdevuma 2. daļas (t.i., darba uzdevuma mainīgā daļa) vienību cenām.
Paskaidrojam, ka fotofiksāciju, akta sagatavošanu, vainīgās personas datu fiksēšanu un citas informācijas apkopošanu pasūtītāja zaudējumu piedziņas vajadzībām, gadījumā, ja nav cits operatīvais darbinieks, nodrošina pakalpojuma sniedzējs. Pakalpojuma sniedzējam nav pienākums veikt zaudējumu piedziņu no vainīgās personas vai tās apdrošinātāja.
14. jautājums:

Izlietoto spuldžu un bīstamo atkritumu apsaimniekošana
Atsauce: 1. pielikuma abu iepirkuma daļu Darba uzdevuma 1. daļas prasības par izlietoto spuldžu utilizāciju un izdegušo dzīvsudraba un nātrija spuldžu savākšanu, uzglabāšanu un nodošanu centralizētai iznīcināšanai.
Dokumentācijā noteikts, ka pakalpojuma sniedzējam jānodrošina izlietoto spuldžu utilizācija, kā arī īpaši paredzēta izdegušo dzīvsudraba un nātrija spuldžu savākšana, uzglabāšana un nodošana centralizētai iznīcināšanai. Tomēr nav viennozīmīgi noteikta šo pienākumu izpildes kārtība un ar tiem saistīto izmaksu iekļaušana finanšu piedāvājumā.
Lūdzam precizēt:
1) kura Puse nodrošina līgumattiecības ar bīstamo atkritumu apsaimniekotāju un organizē izlietoto gaismas avotu nodošanu apsaimniekošanai;

2) vai Pasūtītājs noteiks konkrētu nodošanas vietu vai bīstamo atkritumu apsaimniekotāju, kā arī kādi atkritumu uzskaites un nodošanas dokumenti pakalpojuma sniedzējam jāiesniedz Pasūtītājam;

3) kurā finanšu piedāvājuma pozīcijā paredzēts iekļaut ar izlietoto gaismas avotu savākšanu, uzglabāšanu, transportēšanu un apsaimniekošanu saistītās izmaksas – Darba uzdevuma 1. daļas fiksētajā mēneša maksā vai attiecīgo nomaiņas darbu vienību cenās Darba uzdevuma 2. daļā;

4) ja minētās izmaksas paredzēts iekļaut Darba uzdevuma 1. daļas mēneša maksā, uz kāda plānotā izlietoto gaismas avotu apjoma Pretendentam tās jāaprēķina.
Atbilde:

Paskaidrojam, ka līgumattiecības ar bīstamo atkritumu apsaimniekotāju organizē un izlietoto gaismas avotu nodošanu apsaimniekošanai nodrošina pakalpojuma sniedzējs. Pasūtītājs nenoteiks konkrētu nodošanas vietu vai bīstamo atkritumu apsaimniekotāju, kā arī kādi atkritumu uzskaites un nodošanas dokumenti pakalpojuma sniedzējam jāiesniedz pasūtītājam.
Izmaksas, kas saistītas ar izlietoto gaismas avotu savākšanu, uzglabāšanu, transportēšanu un apsaimniekošanu jāiekļauj attiecīgo nomaiņas darbu vienību cenās darba uzdevuma 2. daļā (t.i., darba uzdevuma mainīgā daļa). 
15. jautājums:

Papildjautājums par kvalifikācijas prasību
Atsauce: Nolikuma 5.1.4.3. apakšpunkts un 1. pielikuma 2. iepirkuma daļas Darba uzdevums.
Nolikuma 5.1.4.3. apakšpunktā abām iepirkuma daļām noteikta prasība nodrošināt speciālistu ar pieredzi apgaismojuma vadības sistēmas uzturēšanā. Vienlaikus 1. pielikuma 2. iepirkuma daļas Darba uzdevumā nav identificējama konkrēta ielu apgaismojuma vadības sistēma vai noteikti ar tās uzturēšanu saistīti pienākumi.
Lūdzam precizēt:
1) vai prasība par speciālistu ar pieredzi apgaismojuma vadības sistēmas uzturēšanā ir attiecināma arī uz 2. iepirkuma daļu;

2) ja minētā prasība ir attiecināma, kādi ielu apgaismojuma vadības sistēmas uzturēšanas pienākumi un funkcijas paredzēti 2. iepirkuma daļas ietvaros.
Atbilde:


Norādām, ka saskaņā ar Konkursa nolikuma 5.1.4.3. apakšpunktu, prasība par speciālistu pieredzi apgaismojuma vadības sistēmas uzturēšanā ir attiecināma arī uz 2. iepirkuma daļu “Ielu apgaismojuma tīklu Valmiermuižā uzturēšana”. 2. iepirkuma daļas “Ielu apgaismojuma tīklu Valmiermuižā uzturēšana” ietvaros paredzēts nodrošināt apgaismojuma sistēmas nepārtrauktu darbību.

Gatavojot piedāvājumu Konkursam VNP 2026/084AK “Ielu apgaismojuma tīklu Valmierā un Valmiermuižā uzturēšana”, pretendentiem jāņem vērā atbildēs sniegtie skaidrojumi.
Komisijas priekšsēdētājs

